**משפחת פאליק** (באנגלית: **Falic**) היא משפחת אנשי עסקים ונדבנים יהודיים אשר בסיס עסקיהם במיאמי, והם מחלקים את חייהם בין פנמה, מיאמי וישראל.

בבעלות המשפחה כמאתיים מתחמי דיוטי פרי ברחבי העולם.

עסקי המשפחה בישראל כוללים את יקב פסגות, רהיטי פיטרו הכט, מחלבות סוסיא, אתר פאנקו, חברת החדשות באנגלית ILTV ועוד.

מוצא המשפחה
-----------

ההורים, חיים (פימה) ונילי, הם ממוצא רוסי־לבנוני. האב חיים נולד בברית המועצות ב־1932. כשהיה בן 20 עלה לישראל, שירת בצבא ולאחר מכן עזב את הארץ והצטרף לקרובי משפחתו בוונצואלה, שם עסק בתכשיטנות. באחת החופשות בארץ הכיר את נילי. השניים נישאו וחזרו לוונצואלה, ולאחר מכן עזבו לארצות הברית.

האם, נילי פאליק, משמשת יושבת ראש אמריטה של FIDF, ארגון "ידידי צה"ל בארצות הברית ובפנמה".

למשפחה שלושה בנים אשר מנהלים את רוב עסקי המשפחה כיום: סיימון, ליאון וג'רום. סיימון, הבכור, אחראי לפיננסים ולפיתוח העסקי של תאגיד פאליק, ג'רום לקוסמטיקה ולבישום, ולאון – למשקאות ולפעילות בדרום אמריקה. אשתו של סיימון, חנה פאליק, היא נשיאת ויצו ארצות הברית.

בשנת 2012 נפטר אבי המשפחה, חיים פאליק.

עסקי המשפחה
-----------

בשנת 2001 רכשו את רשת הדיוטי פרי Duty Free Americas במחיר אטרקטיבי של 121 מיליון דולר, עקב פיגועי 11 בספטמבר, מכיוון שאחזה בעולם פאניקה כללית ותחום התעופה כולו נכנס למשבר עמוק. כיום הרשת היא מפעילת הדיוטי פרי הגדולה בארצות הברית, עם 7,000 עובדים ומחזור מכירות של יותר מ־1.3 מיליארד דולר. היא מחזיקה יותר מ־180 חנויות בנמלי תעופה ומעברי גבול בארצות הברית, בדרום אמריקה ועוד, כגון JFK, מיאמי, דאלאס וושינגטון, וחנויות במדינות מרכז אמריקה, בדרום אמריקה ובסין. 
בבעלות המשפחה עסקים נוספים: חברת Paneco (פאנקו), מיזם האונליין למכירת אלכוהול; בית האופנה כריסטיאן לקרואה; זכויות ההפצה של מותג הקוסמטיקה "פרי אליס"; אתר מכירות אופנה; וחלק מיקב "פסגות".

משנת 2019 המשפחה נמנית עם בעלי השליטה בחברת החדשות ILTV.

הם מחלקים את חייהם בין פנמה, מיאמי וישראל.

תרומות
------

למשפחה ישנה קרן בשם "קרן סגל לישראל" השוכנת בירושלים ומטרתה "להקים, לפתח ולתמוך מיזמים חינוכיים ותרבותיים [על] אודות מורשת ישראל והישוב היהודי בירושלים ובישראל".

המשפחה תורמת רבות לפוליטיקאים בישראל ובארצות הברית, מפוליטיקאים עירוניים ועד חברי קונגרס משתי המפלגות באמריקה. בין אלה מיט רומני, אריק קנטור, מישל בקמן, צ'ארלס שומר ועוד, כל עוד הם תומכים בישראל. ב־2012 פורסם כי הם היו התורמים הגדולים ביותר לפריימריז של בנימין נתניהו. שמה עלה אף בתחקיר "ביביטורס", שבו נטען כי שמם הופיע ברשימת התורמים הפנימית של נתניהו אך לא דווח למבקר המדינה.

נוסף על כך הרימה משפחת פאליק תרומות לארגונים שונים, ובהם "ידידי הליכוד בארצות הברית"; "מנהיגות יהודית בליכוד"; ישיבת קריית ארבע וישיבת "עטרת כוהנים"; בית הכנסת "בית שלום" באוניברסיטת אריאל; ובית החולים הדסה. היא הייתה מעורבת גם בחידוש ובשיפוץ במתחם קבר שמואל.

ב־2017 התפרסם כי רב הכותל, שמואל רבינוביץ, מנהל את קרן התרומות בישראל ומחלק בשמה כספים. הרב רבינוביץ' אף ניסה לסייע לחברת המשקאות של האחים פאליק לקבל אישורי כשרות.

לפי תחקיר של "הארץ" וסוכנות הידיעות AP מ־2019, בעשור הקודם לתחקיר תרמה משפחת פאליק לפחות 5.6 מיליון דולר לעמותות ימין קיצוני ומתנחלים. בכלל אלה עמותות של תומכי כהנא, ארגונים לייהוד מזרח ירושלים וגופים המקדמים את בנייתו של בית המקדש השלישי.

באוקטובר 2023, במהלך מלחמת חרבות ברזל, פורסם כי ראש הממשלה בנימין נתניהו ואשתו עברו לגור בבית משפחתו של סיימון פאליק בשכונת תלפיות בירושלים. בבית מקלט אטומי, על פי הנטען בכמה אמצעי תקשורת. כך גם באפריל 2024.

קישורים חיצוניים
----------------

* עסקי המשפחה

הערות שוליים
------------

1. ↑
2. ↑
3. ↑  מה ומי במיאמי, באתר ynet, 9 בפברואר 2018
4. ↑  המיליארדר היהודי שיסביר לכם איך משלבים ציונות, עסקים וגם אלכוהול, באתר www.maariv.co.il
5. ↑  קרן סגל לישראל (ע"ר) | גיידסטאר – אתר העמותות של ישראל, באתר www.guidestar.org.il
6. ↑  רשם העמותות מותח ביקורת חריגה על גוף שמשמש צינור כספים לארגוני ימין, באתר www.haaretz.co.il
7. ↑  משפחה ממיאמי עומדת מאחורי חצי מהתרומות לנתניהו בפריימריז, באתר www.haaretz.co.il
8. ↑  תחקיר חדשות 10: הקשרים של רב הכותל למשפחה המיליארדרית ממיאמי, באתר חדשות 13
9. ↑  "בעלי אימפריית דיוטי פרי מארה"ב תורמת מיליונים לארגוני ימין קיצוני ומתנחלים". *הארץ*. נבדק ב-2023-10-30.
10. ↑  דיווח: הזוג נתניהו מתגורר בבית מיליארדר והעביר איתו גם את הטבח האישי - וואלה! חדשות, באתר וואלה!, ‏2023-10-25
11. ↑  אייכנר, איתמר (2023-10-25). "נתניהו עבר לווילה של מיליונר בגלל שיפוצים בבית ברח' עזה". *Ynet*. נבדק ב-2023-10-30.
12. ↑  אתר למנויים בלבד  Melanie Swan, ‏Netanyahu and wife Sara decamp to luxury mansion amid growing public anger, The Telegraph, 29 October 2023
13. ↑  ""אני אחראי לעתיד שלכם", אמר נתניהו - וירד עם רעייתו לבונקר של המיליארדר". *TheMarker*. נבדק ב-2023-10-31.
14. ↑  Melanie Swan, Israeli PM Benjamin Netanyahu and wife decamped to luxury mansion, Mail Online, ‏2023-10-29
15. ↑  עם מקלט מתקדם נגד טילים: בני הזוג נתניהו שהו בסופ"ש בבית מקורבם המיליארדר - וואלה! חדשות, באתר וואלה!, ‏2024-04-13